Tarybos reglamentas (EEB) Nr. 1026/91
1991 m. balandžio 22 d.
iš dalies keičiantis Reglamentą (EEB) Nr. 1208/81, nustatantį Bendrijos suaugusių galvijų skerdenų klasifikavimo skalę
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį,
atsižvelgdama į 1980 m. birželio 5 d. Tarybos reglamentą (EEB) Nr. 1358/80, nustatantį suaugusių galvijų orientacinę ir intervencinę kainas 1980-1981 prekybos metams bei įvedantį Bendrijos suaugusių galvijų skerdenų klasifikavimo skalę [1], ypač į jo 4 straipsnio 1 dalį,
atsižvelgdama į Komisijos pasiūlymą,
kadangi Reglamente (EEB) Nr. 1208/81 [2] nustatyta Bendrijos suaugusių galvijų skerdenų klasifikavimo skalė;
kadangi išvedant geresnes genetiniu požiūriu galvijų veisles Bendrijos suaugusių galvijų skerdenų klasifikavimo skalę reikėtų pakoreguoti taip, kad joje būtų atsižvelgiama į tai, kad egzistuoja dvigubo raumeningumo veislės; kadangi tam reikia numatyti galimybę įvesti aukštesnę už jau nustatytas raumeningumo klasę,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 1208/81 iš dalies keičiamas taip:
1) 3 straipsnis pakeičiamas taip:
"3 straipsnis
1. Suaugusių galvijų skerdenos skirstomos į šias kategorijas:
A: jaunesnių nei dvejų metų nekastruotų bulių skerdenos;
B: kitų nekastruotų bulių skerdenos;
C: kastruotų bulių (jaučių) skerdenos;
D: apsiveršiavusių patelių skerdenos;
E: kitų patelių skerdenos.
Nepažeidžiant taikomų intervencinių taisyklių, nuo 1992 m. sausio 1 d. skerdenos žymimos A, B, C, D ir E raidėmis.
Skerdenų priskyrimo šioms kategorijoms kriterijai nustatomi Reglamento (EEB) Nr. 805/68 27 straipsnyje nustatyta tvarka.
2. Suaugusių galvijų skerdenos klasifikuojamos iš eilės įvertinus:
a) raumeningumą;
b) riebalinį sluoksnį,
kaip apibrėžta atitinkamai I ir II prieduose.
I priede raide S pažymėtą raumeningumo klasę valstybės narės gali naudoti, jei jos įsiveda neprivalomą raumeningumo klasę, pranašesnę už egzistuojančias klases (skerdenų dvigubo raumeningumo), kad galėtų atsižvelgti į tam tikros produkcijos esamas ar tikėtinas ypatybes.
Valstybės narės, ketinančios pasinaudoti šia galimybe, apie tai praneša Komisijai ir kitoms valstybėms narėms.
3. Valstybėms narėms leidžiama kiekvieną iš I ir II prieduose numatytų klasių dalyti daugiausia į tris poklasius.";
2) I priedas pakeičiamas šio reglamento priedu.
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 1991 m. balandžio 22 d.